Tanítási szünet lesz Bukarestben a pápalátogatás napján
A katolikus egyházfõ látogatásának napján kétezer rendõr lesz szolgálatban a román fõvárosban.
Tanítási szünet lesz valamennyi oktatási intézményben május 31-én, Ferenc pápa látogatása napján Bukarestben, az azt megelõzõ napra pedig részleges oktatási szünetet rendeltek el.
A döntést a fõpolgármesteri hivatal operatív törzse hozta meg pénteken a rendõrség javaslatára.
"A nagyszebeni EU-csúcson egész héten tanítási szünet volt a város összes iskolájában. Aki azt állítja, hogy most elegendõ lenne az iskolák részleges lezárása, annak fogalma sincs, milyen horderejû eseményrõl van szó" - idézte Gabriela Firea bukaresti fõpolgármestert a Mediafax hírügynökség.
A pápa látogatásának napján kétezer rendõr lesz szolgálatban Bukarestben - hangzott el az operatív törzs ülésén.
Ferenc pápa május 31. és június 2. között látogat Romániába. Elõbb Bukarestben tölt egy napot, majd június 1-jén a csíksomlyói hegynyeregben mutat be szentmisét, ezt követõen a moldvai Jászvásáron találkozik fiatalokkal és családokkal. Június 2-án a pápa az erdélyi Balázsfalván avat boldoggá egy szentmise keretében hét román vértanú görögkatolikus püspököt.
Ferenc pápa bukaresti programja a Cotroceni palotában, a román elnöki hivatalban kezdõdik, ahol Klaus Iohannis államfõ fogadja. Az egyházfõ ugyanott találkozik Viorica Dancila román miniszterelnökkel, illetve a civil társadalom képviselõivel és a diplomáciai testület tagjaival. Délután Dániel ortodox pátriárkával találkozik zárt ajtók mögött, majd beszédet mond a román ortodox egyház állandó zsinata elõtt. Ferenc pápa és Dániel pátriárka közös imán vesz részt a még befejezetlen, de tavaly decemberben már felszentelt ortodox székesegyházban, a Nemzet Megváltása-katedrálisban, majd a pápa szentmisét mutat be a bukaresti Szent József római katolikus székesegyházban.
(Lead-kép: MTI)
Románia Ferenc pápa